Folketing
2001-04-06

Først til hr. Ebbe Kalnæs: Jeg mener sådan set, jeg har svaret på hr. Ebbe Kalnæs' spørgsmål én gang. Der er mange forhold, der indgår i det at være økologisk bæredygtig. Det er bl.a. også at være socialt bæredygtig, så i virkeligheden finder jeg, at eksemplerne, som hr. Ebbe Kalnæs trækker op, er meget fint dækket af det. Naturligvis har det også noget med økonomi at gøre, men det er altså ikke kun økonomi. Når hr. Ole M. Nielsen finder, at mit eksempel med Cheminova er for gammelt, kan jeg meddele hr. Ole M. Nielsen, at det jo ikke er ældre, end at vi i går fik indført fiskeforbud på grund af Cheminova. Konsekvenserne af beslutningen er i hvert fald ikke blevet for gamle endnu, så den ende er der i hvert fald. Men jeg må lige sige, at skal vi have nyere eksempler, kunne det være kæmpemæssige industrier og svinefarme, der dominerer et helt område. Hvis vi ikke sikrer, at sådanne kolossale industriproduktioner ikke fuldstændig kan dominere et område, er der simpelt hen nogle ender, vi ikke har tilstrækkeligt styr på, og det er bl.a. sådan noget, der tænkes på.